Ayew avgjorde på overtid
Inter hadde tapt tre kamper på rad før onsdagens Champions League-oppgjør i Marseille. Med tap ville de gå på sin verste tapsrekke siden de tapte seks kamper på rad i 1994, skriver statistikktjenesten Opta. Med dagens kamp har Inter tapt seks av de syv siste kampene sine. Oppgjøret på Stade Vélodrome ble aldri noe fyrverkeri, men på overtid sendte ghaneseren André Ayew hjemmefansen til himmels. Ayew var et uromoment for Inter-forsvaret i store deler av den andre omgangen. Etter flere forsøk med hodet, var ghaneseren nærmest da han med utsiden av foten fyrte av fra rundt 16-meter to minutter på overtid. Julio Cesar reddet, men kunne ikke forhindre at hjemmelaget fikk hjørnespark. Og der dukket Ayew opp og stanget inn det avgjørende målet. - Vi kan gå videre, men jeg synes ikke vi må gå videre. Det skal spilles minst 90 minutter til. Vi må ikke glemme at vi møter Inter, som vant Champions League for to år siden, sa Ayew i et intervju vist på Viasat 4. - Vi må forberede oss godt til bortekampen, men det skal også spilles noen viktige seriekamper før det oppgjøret, fortsatte han.Marseille var det beste laget stort sett hele kampen, men de slet med å komme seg igjennom forsvarsmuren til Inter. - Vi møtte et stort lag, men jeg synes vi hadde god kontroll. Nå har vi et lite overtak, men det blir veldig vanskelig i returkampen, sa Marseille-trener Didier Deschamps, ifølge NTB. Og før Ayews avslutning på overtid, var det gjestene som var nærmest scoring. Diego Forlan var først på et innlegg fra Esteban Cambiasso, men spissens avslutning gikk over mål drøyt ti minutter ut i kampen. En halvtime senere fikk Mauro Zarate muligheten. Cambiasso slo 45 grader ut i feltet, men landsmannens avslutning var for dårlig. Også i andre omgang var gjestene nærmest scoring - før Ayew avgjorde - da Dejan Stankovic fikk avsluttet inne i 16-meteren etter et Sneidjer-frispark. Skuddet gikk rett på Steve Mandanda i Marseille-målet, som så ut til å ha god kontroll. - Vi spilte en god kamp og skapte flere sjanser enn dem. Vi fortjente ikke å tape, sa Ranieri til Sky Sport, ifølge NTB. - Det var synd å få baklengsmålet på en av deres få sjanser, men dette er ikke over. Det er 90 minutter igjen, og med et fullsatt stadion bak oss kan vi vende dette. Erfaren kaptein Da dagens oppgjør i Marseille ble blåst i gang, ble Inter-kaptein Javier Zanetti den tredje eldste til å spille i utslagsrundene i Champions League. Kun Alessandro Costacurta (40 år og to dager) og Paolo Maldini (39 år og 252 dager) er eldre enn 38 år og 196 dager gamle Zanetti. Returoppgjøret spilles 13. mars i Milano, og nok en gang har Didier Deschamps et lite overtak på Claudio Ranieri. For de to managerne møttes i semifinalen i Champions League for ti år siden. Da ledet Deschamps' Monaco og Ranieri Chelsea. Monaco tok seg den gangen til finalen, der de tapte 0-3 mot Porto.Benfica - Zenit (2-3), Arsenal - Milan (0-4), APOEL - Lyon (0-1), Barcelona - Leverkusen (3-1), Real Madrid - CSKA Moskva (1-1), Chelsea - Napoli (1-3), Bayern München - Basel (0-1).
(Marseille-Inter 1-0) Da André Ayew headet inn 1-0 på overtid, gikk Inter på sin verste tapsrekke siden 1994.